Mi a csillagjegyed?
A nyugati asztrológiában
egy csillagkép, amelyet az határoz meg, hogy mikorra esik a születésnapod.
De a kínai állatövi jegyek vagy shēngxiào szerint
a jegyed a shǔxiàng, vagyis az az állat, amelyet születési évedhez rendeltek.
Ezen állati jegyeket és elrendezésüket magyarázó számos mítosz közül
a legmaradandóbb a Nagy Versenyről szóló.
A történet szerint Yù Dì vagy Jáde császár, az Egek Ura,
ki akart találni valamit az idő mérésére, Így rendezett egy versenyt.
Az első 12 állat, amely átér a folyón,
helyet kap a kínai naptárban, beérkezésük sorrendjében.
A patkány a nappal kelt, hogy korán induljon,
de úton a folyó felé
találkozott a lóval, a tigrissel és az ökörrel.
Mivel a patkány kicsi volt, és nem nagyon tudott úszni,
kérte a nagyobb állatok segítségét.
Míg a tigris és a ló visszautasította,
a jószívű ökör beleegyezett, hogy átvigye a patkányt.
Azonban, ahogy közeledtek a másik part felé,
a patkány leugrott az ökör fejéről, és megszerezte az első helyet.
Az ökör másodikként érkezett,
rögtön mögötte az erős tigrissel.
A nyúl, aki túl kicsi volt, hogy az áramlással megküzdjön,
fürgén átugrált a köveken és farönkökön, így negyedik lett.
Következőnek jött a sárkány, aki átrepülhetett volna,
de megállt segíteni néhány állatnak, melyekkel útja során találkozott.
Utána érkezett a ló, átvágtatva a folyón.
De épp, ahogy átért, a kígyó elsiklott mellette.
Az ijedt ló visszahőkölt, engedve ezzel, hogy a kígyó hatodikként beosonjon.
Jáde császár végignézett a folyón,
és meglátta a bárányt, a majmot és a kakast egy tutajon,
ahogy együtt próbáltak átjutni a vízinövényeken.
Mikor átértek,
a trió megegyezett, hogy a nyolcadik hely a bárányé,
aki a legmegnyugtatóbb és legegyetértőbb köztük,
őt követte a majom és a kakas.
Következőként jött a kutya, kiküzdve magát a partra.
Jó úszó volt,
de olyan sokáig lubickolt a vízben, hogy csak a 11. helyen ért be.
Az utolsó helyet a malac szerezte meg,
aki éhes lett, és megállt enni és szundítani,
mielőtt áttotyogott volna a célvonalon.
Így hát minden évhez tartozik egy állat ebben a sorrendben,
és a ciklus 60 évenként újrakezdődik.
Miért 60 és nem 12?
Nos, a hagyományos kínai naptár két egymást átfedő rendszerből áll.
Az állatöv állatai az ú. n. 12 Földi Ághoz,
vagy más néven shí'èrzhī-hez tartoznak.
Egy másik rendszer a 10 Égi Törzs vagy tiāngān
az 5 klasszikus elemhez kapcsolódik, melyek:
a fém, xīn,
a fa, mù,
a víz, shuǐ,
a tűz, huǒ,
és a föld, tǔ.
Minden elemhez tartozik jin vagy jang,
ami 10 éves ciklust hoz létre.
Mikor a Földi Ágak 12 állatát
összepárosítjuk az 5 elemmel,
plusz ehhez jön az Égi Törzshöz tartozó jin vagy jang,
akkor 60 évnyi különböző kombinációt kapunk,
amelynek hatvanéves ciklus vagy gānzhī a neve.
Tehát aki 1980-ban született, annak jang-fém-majom lenne a jegye,
míg aki 2007-ben született, annak jin-tűz-malac.
Valójában egy belső állatod is lehet a születési hónapod alapján,
egy igazi állatod, születési dátumod alapján,
és egy titkos állatod születési órád alapján.
A feltételezések szerint a Nagy Verseny határozta meg,
hogy mely állatokat örökítették meg a kínai horoszkópban,
de ahogy a rendszer elterjedt Ázsiában,
más kultúrák megváltoztatták, saját közösségeikre szabva.
Így ha a vietnámi horoszkópot nézed,
felfedezheted, hogy macska vagy, nem pedig nyúl,
és ha Thaiföldön vagy,
egy Naga nevű mitikus kígyó váltja fel a sárkányt.
Akár hiszel, akár nem abban, amit a horoszkóp mond rólad,
mint emberről,
az biztos, hogy sokat mond a kultúráról, ahonnan származik.